b'\n_START_ARTICLE_\nG\xc3\xbcnter Guillaume\n_START_PARAGRAPH_\nG\xc3\xbcnter Guillaume (1. helmikuuta 1927 \xe2\x80\x93 10. huhtikuuta 1995) oli Saksan demokraattisen tasavallan valtiollisen turvallisuuselimen Stasin agentti. Vuodesta 1956 l\xc3\xa4htien Saksan liittotasavallassa toiminut Guillaume paljastui lopulta vuonna 1974 h\xc3\xa4nen toimiessaan liittokansleri Willy Brandtin avustajana._NEWLINE_Seuranneen skandaalin johdosta Brandt joutui eroamaan teht\xc3\xa4vist\xc3\xa4\xc3\xa4n ja Guillaume tuomittiin 13 vuodeksi vankeuteen vakoilusta syytettyn\xc3\xa4. H\xc3\xa4nen vaimonsa Cristelin saaman vankeusrangaistuksen pituus oli kahdeksan vuotta. Guillaume vapautettiin vuonna 1981 vaihtokaupassa l\xc3\xa4nsimaisiin vakoojiin, jotka olivat j\xc3\xa4\xc3\xa4neet kiinni It\xc3\xa4blokin alueella._NEWLINE_Guillaume julkaisi vuonna 1988 omael\xc3\xa4m\xc3\xa4kerrallisen teoksen Die Aussage.'